Foto’s: Polisie slaan toe op daggalaboratoriumDaggaolie waarop beslag gelê is. Foto: Verskaf Die polisie in KwaZulu-Natal het drie mense tydens ŉ klopjag in hegtenis geneem wat na bewering ŉ hidroponiese daggalaboratorium op ŉ plaas in dié provinsie bedryf het. Die verdagtes, tussen 25 en 45 jaar oud, het glo met dagga en daggaolie (kannabisolie) handel gedryf. Kapt. Simphiwe Mhlongo, woordvoerder van die Valke in KwaZulu-Natal, het gesê die inhegtenisneming volg op ŉ gesamentlike poging deur die Valke en die polisie se misdaadintelligensie-eenheid en taktiese reaksiespan. “Die lede het vroeër die week op die plaas in Ellingham Estate toegeslaan en beslag gelê op kannabisplante, -olie en toerusting om die plante te kweek en die olie te vervaardig. Die dagga en toerusting het ŉ geskatte waarde van R500 000,” het Mhlongo gesê. Die verdagtes moet binnekort in die Umzinto-landdroshof verskyn op aanklagte van die handel en kweek van kannabis.